 أشاد عبد الوهاب بلفقيه، زعيم المعارضة بمجلس جهة كلميم وادنون، والقيادي الاتحادي، في حوار مع “كود”، بقرار وزارة الداخلية القاضي بتمديد توقيف أغلبية مجلس جهة كلميم وادنون التي يترأسها عبد الرحيم بوعيدة، عن حزب التجمع الوطني للأحرار. وقال بلفقيه لـ”كود”: خاص الدولة تاخد زمام الامور وقرارها بتوقيف مجلس الجهة صائب وأحسن ما فعلت” داعيا الى توسيع صلاحياتها فالجهوية “لأن النخب متأخرة عن التقدم فالقوانين لي وصلو المغرب”. ورفض زعيم المعارضة بمجلس جهة كلميم وادنون، ما وصفه بـ”اسلوب الابتزاز والهدم” “الذي يهدد به البعض بالقول : يا نحكم يا ندير” على حد قوله، مضيفا :” راه ذراع الدولة مكتلواش والدولة خصها تشد زمام الأمام وخصها تمكن من الامور مخصها طلق كولشي، حيث عطا بزاف للفاعلين السياسين بهاد القوانين لي جد متقدمة والفاعلين بعيدين عليها” نص الحوار كاملا: — كود: شنو واقع فجهة كلميم وادنو وشنو سبب البلوكاج فمجلس الجهة؟ بلفقيه :كنظن أن الواقع لي كنعيشو اليوم كيعطي الجواب على هادشي، بحيث ملي كانت الرئاسة والتسيير عن المنتخبين منذ نتائج 4 شتنبر 2015 وما أفرزته من مكونات المجلس كان واضح. والمتتبع للوضع بجهة كلميم وادنون، بعدما اتخاذ قرار تسيير مجلس الجهة من طرف لجنة يترأسها والي الجهة، سيفهم جيدا ما يحدث، بحيث هنا سيتضح أين يكمن الخلل، أن جميع المشاريع لي توقعات فالمجلس كلها بدات وصفقاتها خرجات الوجود والمقاولات بداو الخدمة وتا مشاريع لي فيها فرقاء حكوميين بداو، اذن الأمور واضحة. الاتفاقيات لي كيقولو كنعرقلوها هاهي اليوم تنفذات، اذن المسؤولين على التسيير فالجهة هو المسؤولين على البلوكاج وتأخر تنزيل تلك البرامج والدليل أن اللجنة لي جات مور توقيف رئيس الجهة، جمعات الاعتمادات لي مقررة وبدات فتنفيذ المشاريع لي برمجتها الجهة. الا تبعتو خرجات فريقنا بالمجلس غادي تعرفو بلي كنطالبو المجلس ينفذ البرامج والمشاريع وهادشي ماقدرش عليه. “كود”: واش عندكم مشكل مع الرئيس شخصيا أم الحزب ديالو فالجهة ولا طريقة تدبير الأغلبية فالمجلس؟ بلفقيه : أولا كنحترم جميع الاحزاب والى كنتي كتقصد حزب التجمع الوطني للأحرار معندي معه تا اشكال، عندي علاقة جيدة مع هذا الحزب وقاداته ومعندي معه تا مشكل كباقي الأحزاب. المشكل ببساطة فالجهة هو مشكل التدبير فعدد من المشاريع التنمية، وهو الهيئة المنتخبة لي كتسير المجلس مقدراتش تواكب المشاريع لي طلقها الملك. وملي جات اللجن لي ترأسها الوالي بدات الاشغال بشكل عاد ومكاينش مشكل اذن لي فيه مشكل هو الرئاسة. “كود”: كاين لي كيقول أنكم بغيتو طيحو بوعيدة لأسباب شخصية وكاين لي كيقول لأسباب تتعلق بالمشهد القبلي؟ بلفقيه : أولا معنديش خلاف مع أي شخص كان ومكنطالبش برأس أي واحد، حنا منتخبين بشكل ديمقراطي نتائج الانتخابات كلها وقرارات القضاء كلها. اذا كنا كنمارسو الديمقراطية هي هادي، واذا عندك اغلبية فالجهة ماشي بالضرورة جبتي اغلبية فالصنادق، حيث كاين فرق كبير بين الحزب الأول والحزب الثاني، لكن التحالفات غير الطبيعية فرزت هاد المجلس. واش ملي كتفقد الأغلبية كتمشي طلبها من الدولة، وراه الى مشينا للبلدان الديمقراطية ملي كتفقد الاغلبية وكتفقد التوازن السياسي ديالك يعني مخصكش تفرض على الدولة وعلى مكونات المجلس أو يا يكونو معك او تغراق كولشي. هاد الاسلوب الهدامي والخطير لي كينم بأن الانسان غير مؤمن بالديمقراطية وبدستور الدولة اللي كينتمي ليها. “كود”: الأحزاب لي فالمجلس تفاعلت مع قرار التوقيف علاش نتوما ففريق الاتحاد الاشتراكي متفعلتوش ومعطيتوش موقف؟ بلفقيه : أولا التفاعل فيه وفيه، كاين تفاعل باش تشغل الرأي العام وتعطيه نقاشات وخطابات خشبية، حيث سمعنا أن هناك تفاعل وكاين لي طعن فالقرار وهادشي موقعش، ومسوؤل حزبي قال بأنه غايطعن ولكن مشفناش والو من هادشي. بالنسبة لموقفنا من القرار، نحن نشيد بقرار توقيف المجلس لأن “الأصل هو الدولة حيث هي لي عطات الاختصاصات ومن حق الدولة تدخل فأي وقت ملي كتشوف بأن جزء من ترابها أو وحدة ادارية ديالها كينزلق لوضع غير طبيعي”. أنا غانمشي بعيد فهادشي، وكنقول الاصل هي الدولة وميمكنش واحد يجر هيأة أو رقعة جغرافية خارج الاطار ديالو، وكان لازم تدخل الدولة حيث عندها شرعية تدخل. وحسنا فعلت الدولة ملي تدخلت، والدولة صبرت وتعطلت فالتدخل وعطات فرصة لرئاسة المجلس لكن فشل، ولذلك تدخلت. الدولة خصها تشد زمام الأمام وخصها تمكن من الامور مخصها طلق كولشي، حيث عطا بزاف للفاعلين السياسين بهاد القوانين لي جد متقدمة والفاعلين بعيدين عليها. وتجربة جهة كلميم، بينات الخلل فالجهوية، ولكن الآن الدولة تدخلت وكنتمنا تطور تدخلها. “كود”: اذا كنتي كتعتبر بلي الدولة دارت خدمها واش االاحزاب دارو خدمتهم اشنو المبادرات لي طرحو باش يخرجو من الأزمة؟ بلفقيه : على مستوى مكونات المجلس وهيئاتهم على المستوى الجهوي، فقط هناك مبادرات فايسبوكية ومبادرات الاستقطاب، واليوم اصبحوا يكثرون من الاتصالات من اجل الاستقطاب. مكاينش نية للجلوس للطاولة، واذا كانت الشجاعة عندهم راه التسجيلات لي حيدو فمقر المجلس، كلشي شاهد من سلطات ومنتخبين، حيث سبق قدمنا مبادرة ونديرو ميثاق، خرجو الاغلبية لخارج الجلسة لي تقدمت فيه مبادرة، تشاورو وتجاهلو المبادرة. وكاين مبادرة البرلماني محمد أبودرار، لي دار معايا اجتماع أكثر من 6 ساعات وخدا مني التزام بعد تشاور مع أعضاء فريق الاتحاد بمجلس الجهات، وملي مشا للطرف الاخر، قالي مكاين والو وهاد الناس مقدروش يتجابو . “كود”: واش كاينين مبادرات على المستوى الوطني أو لقاءات مع زعماء الأحزاب خصوصا الأحرار والاتحاد؟ بلفقيه : على المستوى الوطني، كاين لقاءات جد محدودة مع بعض قيادات حزب “التجمع الوطني للأحرار”، مكاينش شي مبادرة واضحة لها رؤية كتعطي الواقع حل، والباقي مبادرات فايسبوكية فقط. الأمر لا يهم الاتحاد الاشتراكي أو حزب التجمع الوطني للأحرار، وكاينين احزاب اخرى قوية وكاينين فعاليات اجتماعية واقتصادية، وبالتالي النقاش حول الحلول والمبادرات كيهم الجميع. اليوم الحل خصو يكون في اطار القانون، واخا يدنا ممدودة للجميع، ولا يمكن الاستمرار فهاد المسلسل الى ما نهاية. “كود”:ما ردك على على نائب الجهة لي كيقول بأن هناك جهات خارجية كتآمر على مجلس الجهة؟ بلفقيه : هادشي قلتو قبل وعلى سلامتو عاد عرفها، وقلت كاينين جهات وقلت حتى المكان ديالهم لي هو طريق زعير والمسلسل بدا من 2014، حيث كاين لي عندو تصفية حسابات مع المنطقة، ونتمنا يخليو الاحزاب تقوم بدورها، والجهة تخدم. “كود”: واش تقدر المعارضة تاخد زمام الامور فالجهة؟ بلفقيه : المعارضة الى وصلت الاغلبية ديالها هذا حقها مشروع وماشي حرام، ولي ممكن نعيبو على المعارضة هو واش دارت العرقلة، لا ابدا وفين المشكل؟ اظن كلشي باين. “كود”: مور هاد التمديد ديال الداخلية شنو غايكون وشنو كتقصد بابتزاز الدولة؟ بلفقيه :قرار التمديد واضح، هو اعطاء فرصة جديدة، لذلك مخصش يكون ابتزاز الدولة، والمسألة مسألة ديمقراطية والاختلافات ووجهات النظر متلاقاوش. صناديق الاقتراع افرزت هذه النخب لكن لي غادي يحكم هو القانون، وميمكنش شي واحد يقول بلي هو لي عندو الشرعية بوحدو، والشرعية هي الاغلبية، وبالتالي مخصش يكون وضع سيء باش نعطي اشارات للشارع العام يتحرك ضد من؟ الديمقراطية هي اغلبية واقلية، اما لي كيفهمها بطريقة اخرى يعني “يا عطيوني نحكم يا ندير” راه الدولة ذارعها مكتلواش، والمغرب دولة مستقلة بذاتها عندها مؤسسات قوية قادرة على تنفيذ كل قراراتها، وحتى شي حد ماشي فوق القانون. 
حوار بلفقيه مع “كَود”:تجربة جهة كلميم بينات بلي كاين خلل ف الجهوية و الحمد لله الدولة تدخلات..و هادو هما الناس اللي كايتاَمرو على منطقة كلميم ومابغاوهاش تتنمى